**Vicepresident Aragonès: “Hem d’apostar per una educació que arribi a tothom i que creï igualtat d’oportunitats”**

* **Pere Aragonès manté una reunió amb representants de la Fundació Bofill, l'Associació de Mestres Rosa Sensat i la Federació de Moviments de Renovació Pedagògica de Catalunya**

El vicepresident del Govern i conseller d’Economia i Hisenda, Pere Aragonès, ha afirmat que “**l’aposta per una educació que arribi a tothom i que creï una igualtat d’oportunitats ha de ser un dels eixos de la pròxima legislatura**”, durant la reunió que ha mantingut aquesta tarda amb els responsables de la Fundació Bofill, l'Associació de Mestres Rosa Sensat i la Federació de Moviments de Renovació Pedagògica de Catalunya (FMRPC).

Pere Aragonès i els representants del sector educatiu han tractat temes de present i futur del sector educatiu. Després de la reunió, el vicepresident ha destacat tres punts ha potenciar durant els propers 10 anys. En primer lloc, s’ha referit a “**l’escola com a eina de cohesió social. Especialment en el moment que estem i després d’aquesta pandèmia, amb la reconstrucció que haurem d’abordar**”.

En segon lloc, Pere Aragonès ha assenyalat com a objectiu “la necessària lluita contra la segregació escolar. Per tant, també l’escola com a eina de lluita contra les desigualtats”. I en tercer lloc, “**hem d’insistir en el gran potencial que tenim en la comunitat educativa catalana. No només en la innovació, que ja existeix, no només en la implicació de l’alumnat i de les famílies, sinó també amb la necessitat de revaloritzar tots els docents, totes les mestres i els metres, les professores i professors del nostre país, i la resta de professionals que treballen en l’àmbit educatiu**”.